ธนบดีธนรัฐคว้า เรตติ้งสูงเสี่ยงต่ำ
&nbsp;
19 ส.ค. 2554

โพสต์ทูเดย์ — ฟิทช์ เรทติ้งส์ ปรับอันดับเครดิต “กองทุนทหารไทยธนบดีธนรัฐ” ตามนิยามใหม่ สู่ระดับสูงสุด ชูกองทุนตลาดเงินเสี่ยงต่ำ 
นายสมจินต์ ศรไพศาล กรรมการผู้จัดการ บริษัทหลักทรัพย์จัดการกองทุน (บลจ.) ทหารไทย เปิดเผยว่า เมื่อวันที่ 20 ก.ค. 2553 บริษัท ฟิทช์ เรทติ้งส์ (ประเทศไทย) ได้ประกาศปรับเปลี่ยนอันดับกองทุนในประเทศของกองทุนเปิดทหารไทยธนรัฐและกองทุนเปิดทหารไทยธนบดี เป็นที่ระดับ “AAAmmf(tha)” จากระดับ “AA‘(tha)’/”V1+(tha)ถือเป็นอันดับกองทุนรวมตลาดเงินที่ระดับสูงที่สุดตามเกณฑ์การจัดอันดับกองทุนรวมตลาดเงินในประเทศภายใต้ Rating Scale ใหม่ที่ฟิทช์ฯ ประกาศปรับใช้ 
อันดับกองทุนรวมตลาดเงิน “AAAmmf(tha)” แสดงถึงกองทุนที่มีความสามารถสูงอย่างมากที่จะมีผลดำเนินงานที่บรรลุวัตถุประสงค์ของการลงทุนในการรักษาเงินต้นที่ลงทุนและดำรงสภาพคล่องให้อยู่ในระดับที่สูง โดยจำกัดความเสี่ยงด้านเครดิต ทางตลาด และความเสี่ยงทางสภาพคล่อง เมื่อเทียบกับการลงทุนระยะสั้นอื่นๆ ในประเทศไทย
บลจ.ทหารไทยดำรงวัตถุประสงค์การลงทุนของทั้ง 2 กองทุนในการ สร้างผลตอบแทนสม่ำเสมอ รักษาเงินต้น และดำรงสภาพคล่องในระดับที่สูง โดยกองทุนเปิดทหารไทยธนรัฐจะลงทุนอย่างต่ำ 85% ของมูลค่าสินทรัพย์สุทธิ (NAV) ในตราสารหนี้ที่ออกโดยรัฐบาลและธนาคารแห่งประเทศไทย และไม่สามารถลงทุนในตราสารหนี้ที่ออกโดยบริษัทที่ไม่ใช่สถาบันการเงิน 
ขณะที่กองทุนเปิดทหารไทยธนบดีจะลงทุนอย่างต่ำ 20% ของ NAV ในตราสารหนี้ที่ออกโดยรัฐบาลและธนาคารแห่งประเทศไทย และถูกกำหนดให้ไม่สามารถลงทุนในตราสารหนี้ที่ออกโดยบริษัทที่มิใช้สถาบันการเงินเกินกว่า 15% ของ NAV นอกจากนั้นทั้งสองกองทุนลงทุนในสินทรัพย์ที่มีอันดับเครดิตระยะสั้นอย่างต่ำ “F1(tha)” หรือสินทรัพย์ที่มีอันดับเครดิตเทียบเท่ามากกว่า 50% ของ NAV